b'\n_START_ARTICLE_\nNeonikotinoid\n_START_PARAGRAPH_\nNeonikotino\xc3\xaddi\xc2\xa0(v\xc4\x8dasih skraj\xc5\xa1ano\xc2\xa0ne\xc3\xb3niki) so razred nevroaktivnih\xc2\xa0insekticidov, po\xc2\xa0kemizmu podobnih\xc2\xa0nikotinu. Za\xc4\x8dela sta jih razvijati\xc2\xa0Shell\xc2\xa0v 1980-ih in\xc2\xa0Bayer\xc2\xa0v 1990-ih.\xc2\xa0Dru\xc5\xbeina neonikotinoidov zajema\xc2\xa0acetamiprid, klotianidin, imidakloprid, nitenpiram, nitiazin, tiakloprid in tiametoksam. Imidakloprid je najpogosteje uporabljan insekticid na svetu.\xc2\xa0V primerjavi z organofosfatnimi\xc2\xa0in karbamatnimi\xc2\xa0insekticidi so neonikotinoidi manj strupeni za ptice in sesalce kot za \xc5\xbeu\xc5\xbeelke. Nekateri njihovi razgradni produkti so prav tako strupeni za \xc5\xbeu\xc5\xbeelke._NEWLINE_V poznih 1990-ih so neonikotinoidi pri\xc5\xa1li pod drobnogled zaradi svojega vpliva na okolje.\xc2\xa0Rabo neonikotinoidov v razli\xc4\x8dnih \xc5\xa1tudijah povezujejo z negativnimi ekolo\xc5\xa1kimi u\xc4\x8dinki, vklju\xc4\x8dno z\xc2\xa0motnjo propadanja \xc4\x8debeljih dru\xc5\xbein\xc2\xa0(MP\xc4\x8cD) medonosnih \xc4\x8debel in izumiranjem ptic zaradi zmanj\xc5\xa1anja populacij insektov; vendar pa so izsledki deljeni. V letu 2013 so\xc2\xa0Evropska unija\xc2\xa0in nekaj ne-EU dr\xc5\xbeav omejile uporabo dolo\xc4\x8denih neonikotinoidov.\n_START_SECTION_\nZgodovina\n_START_PARAGRAPH_\nPredhodnik nitiazina\xc2\xa0je prvi\xc4\x8d sintetiziral Henry Feuer, kemik na Univerzi v Purdueju, leta 1970;\xc2\xa0Raziskovalci\xc2\xa0Shella\xc2\xa0so z re\xc5\xa1etanjem odkrili potencial tega predhodnika in ga rafinirali za razvoj nitiazina.\xc2\xa0Leta 1984 je bil odkrit mehanizem delovanja nitiazina, in sicer kot postsinapti\xc4\x8dni\xc2\xa0agonist acetilholinskih receptorjev,\xc2\xa0enako kot nikotin. Nitiazin ne deluje kot inhibitor acetilholinesteraze v nasprotju z organofosfatnimi\xc2\xa0in karbamatnimi\xc2\xa0insekticidi. Medtem ko ima nitiazin \xc5\xbeeleno selektivno toksi\xc4\x8dnost (tj. majhna toksi\xc4\x8dnosta za sesalce), ni fotostabilen, to pomeni, da ob stiku s son\xc4\x8dno svetlobo razpada, zato ni komercialno uporaben._NEWLINE_Leta 1985 je Bayer kot prvi komercialni neonikotinoid patentiral\xc2\xa0imidakloprid._NEWLINE_V poznih 1990-ih letih je zlasti imidakloprid postal \xc5\xa1iroko rabljen. Na za\xc4\x8detku 2000-ih sta na trg stopila \xc5\xa1e dva neonikotinoida\xc2\xa0\xe2\x80\x93\xc2\xa0klotianidin in tiametoksam. Od leta 2013 je skoraj vsa koruza, zasajena v ZDA, bila obdelana z enim od teh dveh insekticidov in razli\xc4\x8dnimi\xc2\xa0fungicidi.\xc2\xa0Od leta 2014 je bila pribli\xc5\xbeno tretjina ameri\xc5\xa1kih nasadov\xc2\xa0soje\xc2\xa0zasajena s semeni, obdelanimi z neonikotinoidi, najpogosteje z imidaklopridom ali tiametoksamom.'